અન્ટરસ્ટર્મફ્યૂહરર લિઓપોલ્ડ સાથે વાત કરવા માટે શિન્ડલર તેની ઑફિસ તરફ રવાના થયો. લિઓપોલ્ડ તો ગોલેઝોવના કેદીઓને છાવણીમાં પ્રવેશ આપવા માગતો જ ન હતો. આ બાબતે તે ગોલેઝોવના લોકોને મળેલા અન્ય કમાન્ડન્ટ જેવો જ હતો! લિઓપોલ્ડે એવું ખાસ કહ્યું, કે આ બધા લોકો શસ્ત્રોના કારીગરો છે એવું બહાનું કોઈ જ કાઢી શકે તેમ નથી! ઓસ્કરે તેની વાત સ્વીકારી લીધી, પરંતુ તે છતાં તેમને ફેક્ટરીની સંખ્યામાં ગણી લઈને એ દરેકના પેટે દરરોજના ૬ જર્મન માર્ક આપવાની તેણે ખાતરી આપી. “તેઓ સાજા થઈ જાય પછી હું તેમને ઉપયોગમાં લઈ શકીશ,” ઓસ્કરે કહ્યું. લિઓપોલ્ડ આ વાતનાં બે પાસાં જોઈ શક્યો. પહેલું તો એ, કે ઓસ્કરને કોઈ રીતે રોકી શકાય તેમ તો હતો જ નહીં! બીજું એ, કે બ્રિનિલિટ્ઝનો વિકાસ થવાથી, અને મજૂરો પેટે ચૂકવાતા નાણાં વધવાને કારણે હેસીબ્રૂક ખુબ જ ખુશ થવાનો હતો! લિપોલ્ડે ઝટપટ એ માણસોને પાછલી તારીખથી હિસાબમાં ચડાવી દીધા! આમ ગોલેઝોવના કેદીઓને ફેક્ટરીના દરવાજામાં માત્ર પ્રવેશ અપાવવા માટે પણ ઓસ્કરે તેમની બદલીમાં નાણાં ચૂકવવાં પડ્યાં હતાં.